Få byrådsmedlemmer i Danmark ytrer deres holdninger til tyrkisk politik med så stor iver som socialdemokraten Niclas Turan Kandemir.

Det sker på det odenseanske byrådsmedlems officielle politikerside på Facebook.

Efter kupforsøget i Tyrkiet mod præsident Erdoğan sidste sommer sendte Kandemir flere vrede opslag ud via sin Facebook-side; han kritiserede blandt andet de danske medier for deres “manglende støtte for parlamentarisme og demokrati i Tyrkiet”. Den 16. juli, aftenen for kupforsøget, udsendte han “en personlig appel” til de mange hundrede dansk-tyrkiske sympatisører af Gülen-bevægelsen, der er mistænkt for at stå bag kuppet. Kandemir omtalte i opslaget bevægelsen med akronymet “FETÔ” – hvilket er Erdoğansk for “terrorbevægelse”.

“I kan gå ad helvede til, lad være med at stemme på mig ved næste kommunalvalg. Jeg vil hellere være uden for byrådet end at være valgt til byrådet med jeres stemmer,” skrev han og fortsatte med henvisning til de private skoler i Danmark, der drives af Gülen-bevægelsen:

“Landsforrædere, I burde skamme jer, men bare rolig, vi har allerede bemærket jeres aktiviteter i jeres private skoler.”